সবার সহযোগিতা নিয়ে প্রশ্নফাঁস রোধ করা হবে: শিক্ষামন্ত্রী
আওয়ামী লীগের যুগ্ম সাধারণ সম্পাদক ও শিক্ষামন্ত্রী ডা. দীপু মনি বলেছেন, শিক্ষা মন্ত্রণালয়ের কিছু জায়গায় কাজ বাকি রয়েছে। সেগুলো সবার সহযোগিতা নিয়ে করা হবে। পাশাপাশি সবচেয়ে বড় সমস্যা যেটি সেটি হচ্ছে প্রশ্নপত্র ফাঁস। জনগণের প্রত্যাশা পূরণে আমরা কাজ করব।







তিনি বলেন, প্রশ্নপত্র ফাঁস রোধ করতে হলে অভিভাবক ও শিক্ষার্থীদের বেশি সহযোগিতা দরকার। ফাঁসকৃত প্রশ্নের যত বেশি চাহিদা থাকবে, অসৎ উপায় অবলম্বনকারীরা ততবেশি প্রশ্নফাঁসের চেষ্টা করবে। আমাদের দায়িত্ব হলো এটি বন্ধ করা। সবার সহযোগিতা নিয়ে প্রশ্নফাঁস রোধ করা হবে।




শিক্ষামন্ত্রী হওয়ার পর নিজ নির্বাচনী এলাকা চাঁদপুরে দুই দিনের সফরকালে বৃহস্পতিবার দুপুরে সার্কিট হাউসে সাংবাদিকদের প্রশ্নের জবাবে মন্ত্রী এসব কথা বলেন।
তিনি বলেন, প্রশ্নপত্র ফাঁসের ক্ষেত্রে শিক্ষক, অভিভাবক ও শিক্ষার্থীরা যদি চায় আমরা এসব প্রশ্ন গ্রহণ করব না। আমাদের প্রচেষ্টা থাকলে এটি বন্ধ করা সম্ভব হবে। এরপরেও যদি কেউ করে তাহলে তাদের আইনের আওতায় আনা হবে।
ডা. দীপু মনি বলেন, গত ৩০ ডিসেম্বর নির্বাচনে সারা দেশের মানুষ আস্থা ও বিশ্বাস নিয়ে নৌকা মার্কায় ভোট দিয়ে আমাদের বিপুল ভোটে বিজয়ী করেছেন। প্রধানমন্ত্রী শেখ হাসিনা পূর্বে ৩ বার এখন আবার নতুন করে প্রধানমন্ত্রী হয়েছেন। দেশের জনগণের প্রত্যাশা পূরণে আমরা কাজ করব। পাশপাশি শিক্ষা মন্ত্রণালয়ও দেশের সবার সহযোগিতা নিয়ে কাজ করবে।
এ সময় চাঁদপুরের জেলা প্রশাসক মো. মাজেদুর রহমান খান, অতিরিক্ত পুলিশ সুপার মো. মিজানুর রহমান, সদর উপজেলা নির্বাহী কর্মকর্তা (ইউএনও) কানিজ ফাতেমা, জেলা আওয়ামী লীগের সাংগঠনিক সম্পাদক তাফাজ্জল হোসেন এসডু পাটওয়ারীসহ আওয়ামী লীগ ও অঙ্গসহযোগী সংগঠনের নেতাকর্মীরা উপস্থিত ছিলেন।

আওয়ামী লীগের যুগ্ম সাধারণ সম্পাদক ও শিক্ষামন্ত্রী ডা. দীপু মনি বলেছেন, শিক্ষা মন্ত্রণালয়ের কিছু জায়গায় কাজ বাকি রয়েছে। সেগুলো সবার সহযোগিতা নিয়ে করা হবে। পাশাপাশি সবচেয়ে বড় সমস্যা যেটি সেটি হচ্ছে প্রশ্নপত্র ফাঁস। জনগণের প্রত্যাশা পূরণে আমরা কাজ করব।